แย้มขายหวยล็อตโต้ รางวัล100ล้าน
กองสลากฯ ศึกษาขายสลากล็อตโต้ ชูรางวัลสูงสุดเกิน 100 ล้านบาท เสนอรัฐบาลใหม่ไฟเขียว
23 พ.ค. 2562

กองสลากฯ ศึกษาขายสลากล็อตโต้ ชูรางวัลสูงสุดเกิน 100 ล้านบาท เสนอรัฐบาลใหม่ไฟเขียว
นายธนวรรธน์ พลวิชัย กรรมการสลากกินแบ่งรัฐบาล เปิดเผยว่า พ.ร.บ.สำนักงานสลากกินแบ่งรัฐบาล พ.ศ.2562 มีผลบังคับใช้แล้ว ซึ่งกฎหมายให้สำนักงานสลากดำเนินการออกสลากในรูปแบบใหม่ๆ เช่น สลากออนไลน์ หรือ การออกสลากล็อตโต้ โดยในกฎหมายใหม่จะกำหนดให้สมทบเงินรางวัลที่ 1 ได้ไม่เกิน 1 งวด หากยังไม่มีผู้ถูกรางวัล เงินจะถูกส่งเข้าคลังทันที ซึ่งจะต่างจากสลากล็อตโต้ของต่างประเทศ ที่จะทบเงินรางวัลไปเรื่อยๆ จนกว่าจะมีผู้ถูกรางวัล
พ.ต.อ. บุญส่ง จันทรีศรี ผู้อำนวยการสำนักงานสลากกินแบ่งรัฐบาล กล่าวว่า การออกสลากล็อตโต้ ยังอยู่ในขั้นตอนการพิจารณารูปแบบ จำนวนรางวัล จำงวด และเงินรางวัลที่จะจ่ายให้กับผู้ถูกรางวัล
ทั้งนี้ ในส่วนของการจ่ายเงินรางวัลแจ็คพ็อตจะต้องเป็นไปตามกฎหมายสลากฯ ฉบับใหม่ คือ 60% เป็นการจ่ายเงินรางวัล 23% เป็นรายได้รัฐ และอีก 17% รางวัลเป็นค่าบริหารจัดการ และยกเลิกเงินส่งกองทุนสลากกินแบ่งรัฐบาลเพื่อพัฒนาสังคม 3%
ขณะเดียวกันเงินรางวัลแจ็คพ็อตจะผันแปรไปตามจำนวนผู้ซื้อในแต่ละงวด เช่น ในงวดวันที่ 1 มีรายได้จากการขายสลากล็อตโต้รวม 100 ล้านบาท ก็จะแบ่งไปจ่ายเป็นเงินรางวัล 60 ล้านบาท ซึ่งรางวัลแจ็คพ็อตจะกำหนดเป็นสัดส่วนอยู่ในวงเงินดังกล่าว
ที่ผ่านมาจากการขายหวยบนดินในรัฐบาลชุดที่ผ่านมา พบว่า มียอดขายต่องวดสูงสุดถึง 3,000 ล้านบาท ถ้ามีประชาชนสนใจซื้อสลากล็อตโต้ในระดับดังกล่าว ก็จะเป็นเงินรางวัลที่จะจ่ายให้ผู้ถูกรางวัล ประมาณ 1,800 ล้านบาท ทำให้ต้องมีการแบ่งรางวัลแจ็คพ็อตสำหรับรางวัลที่ 1 ในประมาณหลักร้อยล้านบาทขึ้นไป
พ.ต.อ. บุญส่ง กล่าวว่า สลากล็อตโต้อาจจะมีผู้ถูกรางวัลใหญ่แจ็คพ็อตเพียง 1 คน หรือมากกว่า 1 คนก็ได้ ถ้ามีการซื้อเลขเดียวกันแล้วถูกหลายคนก็จะนำเงินรางวัลมาหารกัน ซึ่งต่างจากสลากกินแบ่งรัฐบาลในปัจจุบัน ที่มีการกำหนดเงินรางวัลตายตัว โดยรางวัลที่ 1 จะได้ 6 ล้านบาท
อย่างไรก็ตาม การออกสลากล็อตโต้ จะต้องเสนอรัฐบาลใหม่เห็นชอบ และเข้าหารือในที่ประชุมคณะกรรมการสลากฯ ก่อนที่จะมีการจัดรับฟังความคิดเห็นผู้มีส่วนได้ส่วนเสียในระยะต่อไป